section_heading: Vrste
paragraph_text: U Hrvatskoj su samonikle četiri vrste. Gorski ili lukovičasti ljiljan (Lilium bulbiferum) raste na gorskim travnjacima, ima uspravne ili stršeće narančaste do crvenonarančaste cvjetove. Kranjski ljiljan (Lilium carniolicum), ima viseće žute do narančaste cvjetove, nastanjuje gorske travnjake i svijetle šume i šikare. U šumama raste i ljiljan zlatan (Lilium martagon), s listovima u pršljenu na sredini stabljike. Njegovi mesnatocrveni listići ocvijeća svinuti su unatrag, a na unutrašnjoj strani imaju tamnije pjege. Sve su te tri vrste zakonom zaštićene. Bosanski ljiljan (Lilium bosniacum) endemična je biljka planinskih travnjaka Dinarskih planina.